Дызэрыгушхуэ, щапхъэ зытетх
Мэлбахъуэ Тимборэ и цIэр зезыхьэ Лъэпкъ библиотекэм Кулиев Къайсын и гъащIэмрэ творчествэмрэ теухуа «стIол хъурей» щекIуэкIащ дыгъуасэ. Кулиевым и тхыгъэхэм, абы цIыхушхуэхэм хужаIа псалъэхэм, и сурэтхэм я гъэлъэгъуэныгъэ гъэщIэгъуэн абы къыщызэрагъэпэщат.
ЗэIущIэм хэтащ Урысейм и ТхакIуэхэм я зэгухьэныгъэм и правленэм и япэ секретарь Иванов Геннадий, Москва къалэ дэт «Новый ключ» тхылъ тедзапIэм и унафэщI Рахманов Вадим, УФ-м и Къэрал Думэм и депутат, Алтай республикэм и цIыхубэ тхакIуэ Белеков Иван, Тэтэрстан, Башкортостан, Чувашие, Дагъыстэн, Шэшэн, Къэрэшей-Шэрджэс республикэхэм, Къыргъыз, Къэзахъстан къэралыгъуэхэм, нэгъуэщI щIыпIэ куэдми къикIа тхакIуэхэмрэ Къайсын къэзыцIыхуу щытахэмрэ.
Лъэпкъ библиотекэм и унафэщI Емуз Анатолий зэIу-щIэр къыщызэIуихым я библиотекэм и лэжьакIуэхэм къабгъэдэкIыу ехъуэхъуащ къызэхуэсахэм. Абы жиIащ Кулиевым и цIэр дунейпсо поэзием и тхыдэм дыщэ хьэрфкIэ итхауэ къызэрилъытэр.
— Балъкъэр лъэпкъым къыхэкIа а усакIуэ щэджащэм и гугъу щыпщIкIэ адыгэ лъэпкъри зэрыгушхуэ КIыщокъуэ Алим уигу къэмыкIынкIэ Iэмал иIэкъым. А тхакIуитIым зэпыщIэныгъэ быдэ яку дэлъащ. Я зэныбжьэгъугъэм и къежьапIэри ахэр зэгъусэу зыхэта Хэку зауэшхуэрщ. Ахэр куэдрэ цIыху гъэунэхупIэ ихуащ, ауэ зэи зэпцIыжакъым. Абыхэм яку дэлъа зэныбжьэгъугъэ пэжыр къызыхэкIа лъэпкъитIым я зэхущытыкIэм и щыхьэтщ, — жиIащ Емузым.
КъБР-м и ТхакIуэхэм я зэгухьэныгъэм и тхьэмадэ Беппаев МутIалип и къэпсэлъэныгъэм и пэщIэдзэм Кулиев Къайсын и гъащIэр къызэрекIуэкIар кIэщIу ягу къигъэкIыжащ къызэхуэсахэм.
— ЗыIущIа лъэпощхьэпо инхэм емылъытауэ цIыхугъэ ин, лIыхъужьыгъэ, къэмылэнджэжыгъэ къигъэлъэгъуащ Къайсын. Дэ дыщIэгушхуэн, щапхъэ зытетхын диIэщ, — жиIащ Беппаевым.
— КъБР-м и цIыхубэ усакIуэ Кулиев Къайсын илъэсищэ щрикъу махуэр ди дежкIэ лъапIэщ. Абы и творчествэм дытепсэлъыхьыну зы пшыхьри тхуримыкъуну къэтлъытэри, «стIол хъурейр» къызэдгъэпэщащ. Дыщогугъ Къайсын теухуауэ фи гукъэкIыж гуапэхэмкIэ фыкъыддэгуэшэну, абы фи гъащIэм щиубыда увыпIэм щыгъуазэ дыфщIыну. Кулиев Къайсын куэдым къацIыхуу щытащ, дэтхэнэми зэрыхузэфIэкIкIэ зыщIигъэкъуащ, аращ цIыхухэм фIыкIэ ягу къыщIинари. Мы зэIущIэ гъэщIэгъуэныр къызэзыгъэпэщахэу Емуз Анатолийрэ Беппаев МутIалипрэ фIыщIэ хэха яхуэсщIыну сыхуейщ, — жиIащ КъБР-м щэнхабзэмкIэ и министр Къумахуэ Мухьэдин.
АдэкIэ пшыхьым къыщыпсэлъахэм Кулиев Къайсын ягу къагъэкIыжащ, абы и творчествэ кууум и гугъу ящIащ.
Дагъыстэным и ТхакIуэхэм я зэгухьэныгъэм и правле-нэм и тхьэмадэ Ахмедов Магомед балъкъэр лъэпкъым, Кулиев Къайсын ятеухуауэ и Iэдакъэ къыщIэкIа усэм къеджащ.
Щомахуэ Залинэ.
Сурэтыр Къарей Элинэ трихащ.
